അണക്കെട്ട് തുറക്കല്: കെഎസ്ഇബിക്ക് കോടികളുടെ നഷ്ടം തൊടുപുഴ: അണക്കെട്ടില് നിന്നും വെള്ളം ഒഴുക്കിവിടുന്പോള് വൈദ്യുതിവകുപ്പിനുണ്ടാകുന്നതു കോടികളുടെ നഷ്ടം. മൂലമറ്റത്ത് ഉത്പാദനം പരമാവധിയാക്കി നഷ്ടം കുറയ്ക്കാന് ശ്രമം ആരംഭിച്ചു. ചെറുതോണി അണക്കെട്ടിലെ മൂന്നു ഷട്ടറുകള് തുറന്നുവിട്ടതോടെ ഒരു സെക്കന് ഡില് ഒരുലക്ഷം ലിറ്റര് വെള്ളമാണ് പുറത്തേക്ക് ഒഴുക്കുന്നത്. ജലനിരപ്പ് പരമാവധി ഉയര്ന്നു നില്ക്കുന്ന നിലവിലെ സാഹചര്യത്തില് ഒരടി വെള്ളം നഷ്ടമാകുന്പോള് വൈദ്യുതി വകുപ്പിന് 16 കോടി രൂപയുടെ നഷ്ടമുണ്ടാകുന്നതായാണു കണക്ക്. യൂണിറ്റിന് 4.50 രൂപ പ്രകാരം കണക്കുകൂട്ടുന്പോഴാണ് ഇത്രയും രൂപയുടെ നഷ്ടം. 2018ല് 29 ദിവസം അണക്കെട്ട് തുറന്നുവിട്ടതിലൂടെ വൈദ്യുതവകുപ്പിന് 620 കോടി രൂപയുടെ നഷ്ടമാണുണ്ടായത്. അതിനാല് ഈ സാഹചര്യം ഒഴിവാക്കാനുള്ള ശ്രമമാണ് നടന്നുവരുന്നത്. എന്നാല് മൂലമറ്റത്ത് ഒരു ജനറേറ്റര് തകരാറിലായതിനാല് പൂര്ണ ഉത്പാദന ശേഷികൈവരിക്കാനായിട്ടില്ല. ആറ് ജനറേറ്ററുകളും 24 മണിക്കൂര് പ്രവര്ത്തിപ്പിച്ചാല് 18.32 ദശലക്ഷം യൂണിറ്റ് വൈദ്യുതി മൂലമറ്റത്ത് ഉത്പാദിപ്പിക്കാനാകും.ഇന്നലെ രാവിലെ അവസാനിച്ച 24 മണിക്കൂറിനിടെ മൂലമറ്റം പവര്ഹൗസില് 14.145 ദശലക്ഷം യൂണിറ്റ് വൈദ്യുതി ഉത്പാദിപ്പിച്ചു. കോവിഡിനെ തുടര്ന്നു സംസ്ഥാനത്ത് ലോക്ക് ഡൗണ് ഏര്പ്പെടുത്തിയതോടെ ഉപഭോഗത്തിലുണ്ടായ ഗണ്യമായ കുറവ് ഉത്പാദനം കുറയ്ക്കുന്നതിനു കാരണമായി. ഉപഭോഗം കൂടിയപ്പോള് ജനറേറ്ററുകള്ക്കുണ്ടായ തകരാര് മൂലം ഉത്പാദനത്തെ കാര്യമായി ബാധിച്ചു. നിലവില് പീക്ക് ലോഡ് സമയത്ത് യൂണിറ്റിന് 1820 രൂപ നല്കി പുറത്തുനിന്നും വൈദ്യുതി വാങ്ങുകയാണ്. ഇതു കെഎസ്ഇബിക്ക് വലിയ സാന്പത്തിക നഷ്ടത്തിനും കാരണമാകുന്നുണ്ട്. ശനിയാഴ്ച ഡാമിന്റെ വൃഷ്ടിപ്രദേശത്തു ലഭിച്ച അതിതീവ്രമഴയാണ് മതിയായ മുന്നൊരുക്കത്തോടെ അണക്കെട്ട് തുറന്നുവിട്ട സര്ക്കാര് തീരുമാനത്തിനു പിന്നിലുള്ളത്. ഡാമിന്റെ വൃഷ്ടിപ്രദേശത്ത് കഴിഞ്ഞ ശനിയാഴ്ച 168 മില്ലി മീറ്ററും, പീരുമേട് താലൂക്കില് 305 മില്ലി മീറ്ററും മഴയാണ് രേഖപ്പെടുത്തിയത്. ശനിയാഴ്ച രാവിലെ മുതലുള്ള 24 മണിക്കൂറില് 4.24 അടി വെള്ളമാണ് ഇടുക്കിയില് കൂടിയത്. ഇത്തരത്തില് അപ്രതീക്ഷിതമായി ജലനിരപ്പുയര്ന്നതോടെയാണ് ഫുള് റിസര്വോയര് ലെവലായ 2403 അടിയിലെത്താന് കാത്തുനില്ക്കാതെ ഡാം തുറന്നു ജലവിതാനം ക്രമീകരിക്കാന് തീരുമാനിച്ചത്. നേരത്തെ പ്രളയസാധ്യത മുന്നിര്ത്തി ജനിരപ്പ് 2403 അടിയിലെത്തിച്ചശേഷം പത്തു ദിവസത്തിനുള്ളില് കുറയ്ക്കാന് ആലോചിച്ചിരുന്നുവെങ്കിലും ശനിയാഴ്ച പെയ്ത അതിതീവ്ര മഴയോടെ ഈ തീരുമാനം മാറ്റി റൂള് കര്വ് അനുസരിച്ചു തന്നെ ഡാം തുറക്കാമെന്ന തീരുമാനത്തിലെത്തുകയായിരുന്നു. ജെയിസ് വാട്ടപ്പിള്ളില് മുലപ്പെരിയാറില് ജലനിരപ്പ് 134.01 അടിയായി തൊടുപുഴ: മുല്ലപ്പെരിയാര് അണക്കെട്ടിലെ ജലനിരപ്പ് 134.10 അടി പിന്നിട്ടു. സെക്കന്ഡില് 2929 ഘനയടി വെള്ളം ഒഴുകിയെത്തുന്പോള് 1750 ഘനയടി വീതമാണ് തമിഴ്നാട് കൊണ്ടുപോകുന്നത്. 142 അടിയാണ് പരമാവധി സംഭരണ ശേഷി.